efsyn.gr

Αιματηρό περιστατικό έλαβε χώρα σήμερα (Κυριακή) το απόγευμα, σε ταβέρνα, στη Βάρη Αττικής.

Τέσσερις άγνωστοι μπήκαν στην ταβέρνα «Βοσκοπούλα» και άρχισαν να πυροβολούν εναντίον δύο οικογενειών αλλοδαπών που γευμάτιζαν εκείνη τη στιγμή.

Από τα πυρά τραυματίστηκαν τρία άτομα (δύο άνδρες και μια γυναίκα) που διακομίστηκαν στη συνέχεια, στο νοσοκομείο Ασκληπιείο της Βούλας. Οι γιατροί διαπίστωσαν τον θάνατο των δύο ανδρών, ενώ η γυναίκα νοσηλεύεται με τραύματα στα πόδια.

Αμέσως μετά τους πυροβολισμούς οι δράστες τράπηκαν σε φυγή, ενώ η Αστυνομία έχει εξαπολύσει ανθρωποκυνηγητό για τον εντοπισμό και τη σύλληψή τους.

Στο σημείο βρίσκονται άνδρες του τμήματος Ανθρωποκτονιών της Διεύθυνσης Ασφάλειας Αττικής.